b'\n_START_ARTICLE_\nLabarna I.\n_START_PARAGRAPH_\nLabarna I. je bil ustanovitelj in  prvi kralj  hetitskega Starega kraljestva, ki je vladal okoli 1600-1586 pr. n. \xc5\xa1t.. Za nekatere sodobne zgodovinarje je njegov obstoj sporen.\n_START_SECTION_\n\xc5\xbdivljenjepis\n_START_PARAGRAPH_\nLabarna ni bil prvi mo\xc5\xbeni kandidat za hetitski prestol. Za prestolonaslednika ga je imenoval njegov predhodnik Pu-Saruma, kateremu so se v boju za oblast uprli lastni sinovi._NEWLINE_Zelo skopo znanje o Labarni izhaja predvsem iz Telipinujevega razglasa, ki navaja, da je  \xc2\xbbpremagal svoje sovra\xc5\xbenike in postavil meje na morju\xc2\xab.  Trditev bi lahko pomenila, da je osvojil ozemlje do Sredozemskega morja na jugu in \xc4\x8crnega morja na severu. V ve\xc4\x8d mestih je za guvernerje imenoval svoje sinove. Mednje so spadala Tuvanuva, Hupisna, Landa in Lusna, katerih identiteta je negotova, verjetno pa gre za Tijano, Heracleo Cybistro, Karaman in Listro v sedanji Tur\xc4\x8diji. S svojimi osvajanji je ustvaril temelje bodo\xc4\x8dega Hetitskega cesarstva._NEWLINE_Labarna je bil pravzaprav naslov zgodnjih hetitskih vladarjev  in ne osebno ime. Zaradi pomanjkanja podatkov in dejstva, da je naslov Labarna uporabljal tudi Hatu\xc5\xa1ili I., nekateri sodobni zgodovinarji domnevajo, da sta bila Labarna I. in Hatu\xc5\xa1ili I. morda ista oseba._NEWLINE_V hatskih, hetitskih, hurijskih in akadskih besedilih v hetitskih arhivih se namesto imena Labarna zelo pogosto uporablja ime Tabarna.'